Tarybos reglamentas (EB) Nr. 602/98
1998 m. kovo 9 d.
praplečiantis Reglamentų (EB) Nr. 3281/94 ir Nr. 1256/96 dėl Bendrijos bendrųjų tarifų preferencijų sistemos taikymo mažiausiai išsivysčiusioms šalims taikymo sferą
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač jos 113 straipsnį,
atsižvelgdama į Komisijos pasiūlymą,
kadangi 1994 m. gruodžio 19 d. Tarybos reglamento (EB) Nr. 3281/94, taikančio ketverių metų (1995-1998) bendrąją preferencinių muitų tarifų sistemą tam tikriems besivystančių šalių kilmės pramonės produktams [1], 3 straipsnis nustato palankesnį tarifų režimą mažiausiai išsivysčiusioms šalims;
kadangi 1996 m. liepos 20 d. Tarybos reglamento (EB) Nr. 1256/96, taikančio nuo 1996 m. liepos 1 d. iki 1999 m. birželio 30 d. ilgametę bendrąją preferencinių muitų tarifų sistemą tam tikriems besivystančių šalių kilmės žemės ūkio produktams [2], 3 straipsnis taip pat nustato palankesnį tarifų režimą mažiausiai išsivysčiusioms šalims;
kadangi 1996 m. gruodį Singapūre vykusioje ministrų konferencijoje Pasaulio prekybos organizacijos (PMO) valstybės narės įsipareigojo įgyvendinti priemonių planą dėl jų rinkų gebėjimo absorbuoti mažiausiai išsivysčiusių šalių kilmės produktus pagerinimo;
kadangi, remdamasi 1997 m. balandžio 16 d. Komisijos komunikatu, Taryba priėmė išvadas, raginančias vykdyti Singapūro išvadas, ypač mažiausiai išsivysčiusioms šalims, nesančioms AKR-EB konvencijos susitariančiosiomis šalimis, suteikiant lygiavertes lengvatas toms, kurias taiko šios Konvencijos susitariančiosios šalys;
kadangi pramoninėms prekėms taikomas lygiavertis režimas reiškia, kad į Bendrąją preferencijų sistemą (BPS) įtraukiami visi šiuo metu į ją neįtraukti produktai, atleisti nuo muito mokesčių vadovaujantis ketvirtąja AKR-EB konvencija;
kadangi, nustatant vieną iš preferencinių muito tarifų, numatytų Reglamento (EB) Nr. 1256/96 2 straipsnyje, bei atsižvelgiant į ketvirtosios AKR-EB konvencijos numatytą sumažinimą, mažiausiai išsivysčiusių šalių naudai į sistemą turėtų būti įtraukti žemės ūkio produktai, kuriems, vadovaujantis ketvirtąja AKR-EB konvencija, taikoma ne tarifinė kvota, bet sumažintas muito tarifas,
PRIĖMĖ ŠĮ REGLAMENTĄ:
1 straipsnis
Šiuo straipsniu praplečiamas Reglamento (EB) Nr. 3281/94 3 straipsnio 1 dalies nuostatų taikymas, įtraukiant šio reglamento I priede išvardytus produktus.
2 straipsnis
Reglamento (EB) Nr. 1256/96 3 straipsnio 1 dalies nuostatos papildomos, nustatant, kad šio reglamento II priede išvardytiems produktams, atsižvelgiant į jų jautrumą, taikomas vienas iš preferencinių muitų tarifų, nurodytų Reglamento (EB) Nr. 1256/96 2 straipsnyje.
3 straipsnis
Šiuo straipsniu iš dalies keičiamas mažiausiai išsivysčiusių šalių sąrašas, pateiktas Reglamentų (EB) Nr. 3281/94 ir 1256/96 IV prieduose:
- Reglamento (EB) Nr. 3281/96 IV priede po žodžių "328. Burundis" įterpiami žodžiai "330. Angola" ir išbraukiami žodžiai "391. Botsvana" ir "817. Tongas",
- Reglamento (EB) Nr. 1256/96 IV priede išbraukiami žodžiai "391. Botsvana" ir "817. Tongas".
4 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 1998 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. kovo 9 d.